Филип Жакоте
В живота странник странни думи аз…

Превод от френски: Кирил Кадийски, 2004

chitanka.info

В живота странник странни думи аз

пред теб отронвам, думи за малцина,

че ти ще бъдеш моята родина,

ти, моя пролет, ручей от трептящ атлаз,

гнездо от сламки и дъждец по здрач,

наслада полунощна… (Миг, когато с вопъл

щастлив телата се заравят в своя топъл

любовен свят, и някакво момиче с плач

вън зъзне на студа… А ти? О, теб те няма тук, къде ли

вървиш на среща с нощите… И аз,

единствен аз с безгрижни думи в тоя час

си спомням истинските устни…) Плодове узрели,

о, извор, златни пътища, градина с повет гъст,

пред теб мълвя, мой свят изчезнал, моя родна пръст.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.